**ΕΝΟΤΗΤΑ 5  
ΤΕΛΙΚΕΣ ΚΑΙ ΑΙΤΙΟΛΟΓΙΚΕΣ ΠΡΟΤΑΣΕΙΣ**

**Α. ΤΕΛΙΚΕΣ ΠΡΟΤΑΣΕΙΣ  
Τελικές προτάσεις** είναι οι δευτερεύουσες επιρρηματικές προτάσεις που φανερώνουν  
**για ποιο σκοπό γίνεται** η ενέργεια που δηλώνεται στην πρόταση από την οποία εξαρτώνται. Έχουν άρνηση *μη(ν)*.

|  |  |  |
| --- | --- | --- |
| **Εισάγονται με** | **Φανερώνουν** | **Παραδείγματα** |
| τους τελικούς συνδέσμους: ***για να, να*** | σκοπό | - Τα παιδιά πηγαίνουν στο σχολείο *για να μάθουν γράμματα*. - Ήρθα *να σε δω*. |

**Προσοχη!  
1.** Δεν πρέπει να συγχέουμε τις τελικές προτάσεις με τις βουλητικές επειδή και οι δύο εισάγονται με το *να*. Οι βουλητικές είναι ονοματικές προτάσεις (λειτουργούν δηλαδή ως  
υποκείμενο και αντικείμενο), ενώ οι τελικές είναι επιρρηματικές προτάσεις. Πέρα  
απ’ αυτό, όταν οι τελικές προτάσεις εισάγονται με το σύνδεσμο *να*, αυτός μπορεί να αντικατασταθεί με το *για να*:  
π.χ. Θέλω *να μιλήσουμε*. (βουλητική πρόταση)  
Ήρθα *να μιλήσουμε*. (τελική πρόταση)  
ή  
Ήρθα *για να μιλήσουμε*. (τελική πρόταση)  
**Αν το *να* δεν μπορεί να αντικατασταθεί με το *για να*, τότε η πρόταση είναι σίγουρα  
βουλητική.**Οι τελικές προτάσεις ξεχωρίζουν από τις βουλητικές και από το **ρήμα της εξάρτησής  
τους**: οι τελικές εξαρτώνται συνήθως από ρήματα που δηλώνουν **κίνηση**, ενώ οι βουλητικές από ρήματα που δηλώνουν **θέληση, ικανότητα, προσταγή** κλπ.  
**2.** Οι δευτερεύουσες προτάσεις που εισάγονται με το *για να* δεν είναι πάντοτε τελικές.  
Μπορεί να είναι και αιτιολογικές ή και αποτελεσματικές:  
π.χ. Είσαι πολύ κουτός *για να δίνεις σημασία στα λεγόμενά του*. (αιτιολογική πρόταση)  
Είναι πολύ δυνατός *για να φοβηθεί έναν τέτοιο αντίπαλο*. (αποτελεσματική πρόταση)

**Β. ΑΙΤΙΟΛΟΓΙΚΕΣ ΠΡΟΤΑΣΕΙΣ  
Αιτιολογικές προτάσεις** είναι οι δευτερεύουσες επιρρηματικές προτάσεις που φανερώνουν την αιτία για την οποία γίνεται αυτό που δηλώνει η πρόταση που προσδιορίζεται.  
Έχουν άρνηση *δε(ν)*.

|  |  |  |
| --- | --- | --- |
| **Εισάγονται με** | **Φανερώνουν** | **Παραδείγματα** |
| • τους αιτιολογικούς συνδέσμους: ***γιατί, επειδή, διότι, αφού*** • λέξεις και εκφράσεις που χρησιμοποιούνται ως αιτιολογικοί σύνδεσμοι: ***που, καθώς, μια και, μια που*** | αιτία | - Δεν πήγε στο σχολείο, *επειδή ήταν άρρωστος*. - Δουλεύει μέρα νύχτα, *γιατί έχει χρέη*. - *Αφού το λες εσύ*, θα υποχωρήσω. - Χαίρομαι, *που ήρθες νωρίς*. - Θα σας ακούσω, *μια και δεν μπορώ να κάνω διαφορετικά.* |

*Σημειώσεις:***1.** Και ο σύνδεσμος *και* μπορεί να χρησιμοποιείται ως αιτιολογικός:  
π.χ. Δώσε μου λίγο νερό *και είμαι διψασμένη*. (= γιατί είμαι διψασμένη)  
**2.** Ο σύνδεσμος *γιατί* χρησιμοποιείται και ως παρατακτικός σύνδεσμος ύστερα από ισχυρό σημείο στίξης (τελεία, άνω τελεία, θαυμαστικό, ερωτηματικό). Σε αυτή την περίπτωση  
εισάγει κύρια πρόταση:  
π.χ. Απαραίτητη προϋπόθεση για την επικοινωνία των ανθρώπων είναι ο διάλογος. *Γιατί* ο διάλογος γεφυρώνει τις διαφορές.  
**3.** Και με το *για να* μπορεί η πρόταση να είναι αιτιολογική:  
π.χ. Είσαι πολύ απαισιόδοξος *για να τα παίρνεις όλα στραβά*.